
Ministru kabineta rīkojums Nr. 632
Rīgā 2023. gada 26. septembrī (prot. Nr. 47 25. §)
Par apropriācijas pārdali no budžeta resora ''74. Gadskārtējā valsts budžeta izpildes procesā pārdalāmais finansējums'' programmas 17.00.00 ''Finansējums Ukrainas civiliedzīvotāju atbalsta likumā noteikto pasākumu īstenošanai'' uz Veselības ministrijas budžetu
· 1. Atbilstoši likuma ''Par valsts budžetu 2023. gadam un budžeta ietvaru 2023., 2024. un 2025. gadam'' 65. pantam atbalstīt apropriācijas pārdali no budžeta resora "74. Gadskārtējā valsts budžeta izpildes procesā pārdalāmais finansējums" programmas 17.00.00 "Finansējums Ukrainas civiliedzīvotāju atbalsta likumā noteikto pasākumu īstenošanai" 3 153 619 euro apmērā uz šādām Veselības ministrijas budžeta apakšprogrammām, lai segtu izdevumus, kas radušies saistībā ar atbalsta sniegšanu Ukrainas civiliedzīvotājiem Latvijas Republikā atbilstoši Ministru kabineta 2022. gada 21. decembra rīkojumam Nr. 966 "Par Pasākumu plānu atbalsta sniegšanai Ukrainas civiliedzīvotājiem Latvijas Republikā 2023. gadam", tai skaitā:
· 1.1. uz budžeta apakšprogrammu 33.03.00 "Kompensējamo medikamentu un materiālu apmaksāšana" 80 890 euro apmērā par ambulatorajai ārstēšanai paredzēto zāļu un medicīnisko ierīču iegādes izdevumu kompensāciju laikposmā no 2023. gada 1. marta līdz 2023. gada 30. jūnijam;
· 1.2. uz budžeta apakšprogrammu 33.04.00 "Centralizēta medikamentu un materiālu iegāde" 30 354 euro apmērā par centralizēto medikamentu un materiālu iegādi un par centralizēti iepērkamo parenterāli ievadāmo zāļu iegādi onkoloģisko saslimšanu ārstēšanai laikposmā no 2023. gada 1. marta līdz 2023. gada 30. jūnijam;
· 1.3. uz budžeta apakšprogrammu 33.14.00 "Primārās ambulatorās veselības aprūpes nodrošināšana" 36 643 euro apmērā par zobārstniecības pakalpojumiem bērniem līdz 18 gadu vecumam laikposmā no 2023. gada 1. marta līdz 2023. gada 30. jūnijam;
· 1.4. uz budžeta apakšprogrammu 33.16.00 "Pārējo ambulatoro veselības aprūpes pakalpojumu nodrošināšana" 1 001 396 euro apmērā par primārās ambulatorās veselības aprūpes nodrošināšanu, laboratorisko izmeklējumu nodrošināšanu ambulatorajā aprūpē un sekundāro ambulatoro veselības aprūpes pakalpojumu nodrošināšanu laikposmā no 2023. gada 1. marta līdz 2023. gada 30. jūnijam;
· 1.5. uz budžeta apakšprogrammu 33.17.00 "Neatliekamās medicīniskās palīdzības nodrošināšana stacionārās ārstniecības iestādēs" 1 897 430 euro apmērā par medicīniskās palīdzības nodrošināšanu stacionārās ārstniecības iestādēs laikposmā no 2023. gada 1. marta līdz 2023. gada 30. jūnijam;
· 1.6. uz budžeta apakšprogrammu 33.18.00 "Plānveida stacionāro veselības aprūpes pakalpojumu nodrošināšana" 12 029 euro apmērā par stacionārai ārstēšanai paredzēto prettuberkulozes medikamentu, glikozes monitorēšanas sistēmu aprīkojuma un piederumu nodrošināšanu un par insulīna ievadīšanas ierīču (insulīna sūkņu) un to piederumu (katetru un rezervuāru) nodrošināšanu un pacientu transportēšanu uz zemāka līmeņa ārstniecības iestādi laikposmā no 2023. gada 1. marta līdz 2023. gada 30. jūnijam;
· 1.7. uz budžeta apakšprogrammu 39.04.00 "Neatliekamā medicīniskā palīdzība" 94 877 euro apmērā par Neatliekamās medicīniskās palīdzības dienesta izpildītiem izsaukumiem, sniedzot neatliekamo medicīnisko palīdzību, laikposmā no 2023. gada 1. aprīļa līdz 2023. gada 31. augustam, tai skaitā izmaksu korekcijai no 2023. gada 1. februāra līdz 2023. gada 31. martam.
· 2. Veselības ministrijai normatīvajos aktos noteiktajā kārtībā sagatavot un iesniegt Finanšu ministrijā pieprasījumu par apropriācijas pārdali atbilstoši šā rīkojuma 1. punktam.
· 3. Finanšu ministram normatīvajos aktos noteiktajā kārtībā informēt Saeimas Budžeta un finanšu (nodokļu) komisiju par šā rīkojuma 1. punktā minēto apropriācijas pārdali un, ja Saeimas Budžeta un finanšu (nodokļu) komisija piecu darbdienu laikā pēc attiecīgās informācijas saņemšanas nav izteikusi iebildumus, veikt apropriācijas pārdali.

